**ŽUPANIJA: KOPRIVNIČKO-KRIŽEVAČKA**

**PROGRAM RASPOLAGANJA POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE**

**ZA OPĆINU GORNJA RIJEKA**

Na temelju članka 29. stavka 2. Zakona o poljoprivrednom zemljištu (Narodne novine 20/18) i članka 29. Statuta Općine Gornja Rijeka („Službeni glasnik Koprivničko-križevačke županije“ broj 1/18), Općinsko vijeće Općine Gornja Rijeka na 12. sjednici 9. lipnja 2018. donijelo je

**PROGRAM**

**raspolaganja poljoprivrednim zemljištem u vlasništvu Republike Hrvatske za**

**Općinu Gornja Rijeka**

**1. UVOD**

Poljoprivredno zemljište je dobro od interesa za Republiku Hrvatsku i ima njezinu osobitu zaštitu. Poljoprivrednim zemljištem smatraju se poljoprivredne površine: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji. Poljoprivrednim zemljištem u vlasništvu Republike Hrvatske raspolaže se prema odredbama Zakona o poljoprivrednom zemljištu („Narodne novine“ broj 20/18 - dalje u tekstu Zakon) na temelju Programa raspolaganja poljoprivrednim zemljištem u vlasništvu Republike Hrvatske.

Općina Gornja Rijeka ne može raspolagati poljoprivrednim zemljištem u vlasništvu Republike Hrvatske bez donošenja Programa raspolaganja poljoprivrednim zemljištem u vlasništvu Republike Hrvatske za Općinu Gornja Rijeka (dalje u tekstu: Program). Program ne obuhvaća područje ekološke mreže.

Glavni ciljevi koji se žele postići donošenjem Programa su:

* efikasnije raspolaganje poljoprivrednim zemljištem,
* okrupnjavanje zemljišta i stavljanje u funkciju zapuštenog poljoprivrednog zemljišta,
* povećanje proizvodne funkcionalnosti poljoprivrednog zemljišta,
* usklađenje stanja u katastru sa stanjem u zemljišnim knjigama.

Programom se ne mogu umanjivati proizvodno-tehnološke cjeline koje su u funkciji proizvodnje, osim iznimno za dodjelu zamjenskog zemljišta u postupcima povrata oduzete imovine. Proizvodno-tehnološka cjelina označava dio katastarske čestice, jednu katastarsku česticu, skup dijelova katastarskih čestica ili skup katastarskih čestica neposredno povezanih u jednu cjelinu radi racionalnije proizvodnje.

**2. SADRŽAJ PROGRAMA**

Program sadržava:

* ukupnu površinu poljoprivrednog zemljišta u vlasništvu Republike Hrvatske na području Općine Gornja Rijeka,
* podatke o dosadašnjem raspolaganju poljoprivrednim zemljištem u vlasništvu Republike Hrvatske na području Općine Gornja Rijeka,
* površine poljoprivrednog zemljišta u vlasništvu Republike Hrvatske prema oblicima raspolaganja i to:
  + površine određene za povrat i za zamjenu u slučajevima kada nije moguć povrat imovine oduzete za vrijeme jugoslavenske komunističke vladavine,
  + površine određene za prodaju, jednokratno, maksimalno do 25% ukupne površine poljoprivrednog zemljišta u vlasništvu Republike Hrvatske,
  + površine određene za zakup.
* maksimalnu površinu koja se može dati u zakup.

Na području Općine Gornja Rijeka ne određuju se površine za zakup ribnjaka, površine za zakup zajedničkih pašnjaka, te površine za ostale namjene, odnosno površine koje se mogu privesti nekoj drugoj nepoljoprivrednoj namjeni.

Na području Općine Gornja Rijeka nema površina na kojima je izgrađen sustav podzemne odvodnje i onih na kojima se planira izgraditi ili je već izgrađen sustav javnog navodnjavanja.

**3. UKUPNA POVRŠINA POLJOPRIVREDNOG ZEMLJIŠTA U VLASNIŠTVU**

**REPUBLIKE HRVATSKE NA PODRUČJU OPĆINE GORNJA RIJEKA**

Ukupna površina poljoprivrednog zemljišta u vlasništvu Republike Hrvatske na području Općine Gornja Rijeka iznosi 61,6128 ha.

Ukupna površina poljoprivrednog zemljišta u vlasništvu Republike Hrvatske utvrđena je prema službenim podacima katastra i zemljišnih knjiga (prilog Programu čini popis katastarskih čestica prema podacima ureda za katastar i geodetske poslove).

Program sadrži ukupnu površinu poljoprivrednog zemljišta u knjižnom i vanknjižnom vlasništvu Republike Hrvatske na području Općine Gornja Rijeka.

**4. PODACI O DOSADAŠNJEM RASPOLAGANJU POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE**

Oblici dosadašnjeg raspolaganja poljoprivrednim zemljištem bili su putem davanja u zakup.

Podaci o dosadašnjem raspolaganju

T-1 Prikaz dosadašnjeg raspolaganja po svim oblicima - površina u ha

|  |  |  |  |
| --- | --- | --- | --- |
| R.br. | OBLIK RASPOLAGANJA  ( skraćeni naziv iz ugovora) | Ukupan broj ugovora | Ukupna površina po ugovorima |
| 1. | zakup na 20 godina | 1 | 5,5896 ha |
| 2. | zakup na 25 godina | 1 | 29,0058ha |
|  | UKUPNO: | 2 | 34,5954ha |

**5. POVRŠINE POLJOPRIVREDNOG ZEMLJIŠTA U VLASNIŠTVU REPUBLIKE HRVATSKE PREMA OBLICIMA RASPOLAGANJA**

1. Sumarni pregled površina poljoprivrednog zemljišta u vlasništvu Republike Hrvatske prema oblicima raspolaganja

T-2 Prikaz ukupnih površina po oblicima raspolaganja

|  |  |  |
| --- | --- | --- |
| OBLIK RASPOLAGANJA | Površina  u ha | NAPOMENA  (minirano, višegodišnji nasadi i sustavi odvodnje i navodnjavanja) |
| površine određene za povrat | 14,3672 | - |
| površine određene za prodaju  - jednokratno, maksimalno  do 25% | 0,00 | - |
| površine određene za zakup | 47,2456 | 29,0058 ha-višegodišnji nasadi |
| površine određene za zakup za ribnjake | 0,00 | - |
| površine određene za zakup zajedničkih pašnjaka | 0,00 | - |
| površine određene za ostale namjene  - jednokratno, maksimalno  do 5% | 0,00 | - |

**POVRŠINE ODREĐENE ZA POVRAT**

Prema podacima Ureda državne uprave u Koprivničko-križevačkoj županiji, Ispostave u Križevcima, na temelju Zakona o naknadi za imovinu oduzetu za vrijeme jugoslavenske komunističke vladavine („Narodne novine“ broj 92/96, 39/99, 43/00, 131/00, 27/01, 65/01, 118/01, 80/02. i 81/02) na području Općine Gornja Rijeka u postupku su zahtjevi za povrat zemljišta u ukupnoj površini od 14,280 ha.

Površine za koje su podneseni zahtjevi za povrat i koje su u ovom Programu određene za povrat do okončanja postupka povrata, donošenja pravomoćnih rješenja, raspolagat će se putem zakupa sukladno članku 31. stavku 2. Zakona, a u slučaju negativnog rješavanja zahtjeva poljoprivrednim zemljištem raspolagat će se putem zakupa.

**POVRŠINE ODREĐENE ZA PRODAJU**

Na području Općine Gornja Rijeka nema poljoprivrednog zemljišta u vlasništvu Republike Hrvatske određenog za prodaju.

**POVRŠINE ODREĐENE ZA ZAKUP**

Ukupna površina poljoprivrednog zemljišta predviđena za zakup je 47,2456 ha, od čega 29,0058 poljoprivrednih površina na kojima su višegodišnji nasadi.

**6. MAKSIMALNA POVRŠINA ZA ZAKUP**

Maksimalna površina poljoprivrednog zemljišta u vlasništvu Republike Hrvatske koja se može dati u zakup pojedinoj fizičkoj ili pravnoj osobi utvrđuje se u površini od 30 hektara.

U maksimalnu površinu uračunavaju se sve površine državnog poljoprivrednog zemljišta koje

je pojedina fizička ili pravna osoba dobila u zakup po natječajima provedenim od stupanja na

snagu Zakona.

**7. ZAVRŠNE ODREDBE**

Program se donosi na temelju:

* zemljišnoknjižnih izvadaka i posjedovnih listova iz e-baze Preglednika katastarskih podataka DGU i ZIS aplikacije zemljišno knjižnog sustava Ministarstva pravosuđa (osim iznimno u slučajevima kada ne postoji e-zemljišno knjižni izvadak)
* katastarskih planova katastarskih općina u digitalnom obliku,
* uvjerenja upravnog tijela županije, nadležnog za prostorno uređenje, da se prema važećem prostornom planu uređenja, predmetne čestice nalaze izvan granica građevinskog područja s oznakom ukoliko se radi o osobito vrijednom (P1) i vrijednom (P2) poljoprivrednom zemljištu,
* očitovanja Ureda državne uprave u županiji o površini koju je potrebno osigurati kao nadoknadu za oduzetu imovinu (s obzirom na podnesene, a neriješene zahtjeve),
* uvjerenja Hrvatskih šuma d.o.o., nadležne Uprave šuma da predmetne čestice nisu obuhvaćene šumskogospodarskom osnovom,
* očitovanja Hrvatskih voda jesu li i koje predmetne čestice javno vodno dobro,
* očitovanja Upravnog tijela županije, jesu li i koje predmetne čestice u obuhvatu postojećeg i/ili planiranog sustava javnog navodnjavanja.

Sastavni dio ovog Programa čini tablica prikaz raspolaganja po katastarskim česticama i oblicima raspolaganja.

Ovaj Program stupa na snagu nakon dobivanja suglasnosti Ministarstva poljoprivrede i bit će objavljen u „Službenom glasniku Koprivničko-križevačke županije“.

**OPĆINSKO VIJEĆE OPĆINE GORNJA RIJEKA**

KLASA: 320-02/18-01/06

URBROJ: 2137/25-18-1

Gornja Rijeka, 9. lipnja 2018.

PREDSJEDNICA:

Vesna Nemčić